ભક્તિ માર્ગના અનેક પ્રકાર છે. જેમાં સકામ ભક્તિ, નિષ્કામ ભક્તિ પણ છે તો સાથે સાથે મૂર્તિ પૂજા, એકેશ્વરવાદ વગેરે પણ છે. આ બધા પ્રકાર જુદા જુદા મત ધરાવતા લોકો માટે છે. જેવી આકાંક્ષાથી જે તે પૂજન-અર્ચન કરે છે. તે તેના માટે શ્રેષ્ઠ છે. જપના ત્રણ પ્રકાર કે વર્ગ છે. પ્રથમ પ્રકાર છે વાચિક. વાચિક જપ એટલે વૈખરી વાણીથી ધીમું ધીમું ઉચ્ચારણ તે રીતે જપ કરવા. આ પ્રકારને વાચિક જપ કહેવાય છે. બીજો પ્રકાર છે માનસિક આ જપમાં ફક્ત તેનું ઉચ્ચારણ મનોમન કરાય છે. ત્રીજો પ્રકાર છે ઉપાંશુ જપ. જપના આ પ્રકારમાં બે હોઠ હળવે હળવે હલાવતાં હલાવતાં બહુ જ ધીમે સ્વરે બીજા કોઇને સંભળાય નહીં તેવા સ્વરથી હોઠમાંને હોઠમાં જપ કરવા તેનું નામ ઉપાંશુ જપ છે.